हारिमुवा हारिनि आयना। जेरै आयनायाव नायनानै गावनि महर मुस्रिखौ मोजांना गाज्रि मिथिनो हायो, थिग बिदिनो हारि मोनसेखौ सिनायनो हायो बिसोरनि हारिमुखौ नायनानै। हारिमु होनोब्ला मोसानाय-मुसुरनायखौल’ बुजिया। बि हारिमुयाव थायो राव-थुनलाइ, जानाय-थानाय, गाननाय-जोमनाय, आसारखान्थि, बायदिफोरखौनो मोनथिनो मोनो। बेफोरखौ नायनानै बर’ हारियाबो हारिमुयाव जेथिंबो जेना। बे बर’नि हारिमुया माब्लानिफ्राय जागायजेनदोंमोन बेखौ बुंस’ हाया। बर’नि मोसानायफोरा मिथिंगाखौ नुनानैनो सोलोंदोंमोन जानांगौ! मानोना बर’फोरनि मोसानायाव आथिखालाव क्लाजिकेलनि गोहोम गोग्लैनाय नुनो मोना। बर’फोरा अबंलाउरीखौ सिबिनायावनो बर’फोरनि मोसानायफोरा थानसालि आरो खेरायसालिफोराव गिबि सोमजिदोंमोन जानांगौ। बर’नि मेथाय रोजाबनाय आरो मोसानायफोरा बैसागु बोथोरनि रंजानाय आरो हाबा-खेरायाव रंजानायावनो सोमजिदोंमोन जानांगौ होननानै सानजायो। बर’फोरा मिथिंगायारि नुथायफोरखौ लानानै गावसोरनि सानथौफोरजों गावबा-गावनि सि-जोमफोराव आगर महरै एरखांनानै लादों होननानै गोबां सानथौगिरिफोरा फोरमायदों। बिफोर आगरफोरनि गेजेराव लाइहागार आगर, फारौ मेगन, मुफुर आफा, लावबेगर, दिंखिया आगर, दावखि आगर, हाजो आगरफोरानो बर’नि गेजेराव मुंख’जाथाव आगर । नाथाय आथिखालनि बर’ आइजोफोरा नआव गावनि गाननाय-जोमनायनि जिफोरखौ रेडिमेड नागिरग्रा जाबाय। बे हारिनि थाखाय मोजां लैखोन नङा। जानाय लोंनायनि बेलायाव बर’फोरा बांसिन हाग्रानि मैगंफोर बुथुमनानै संनानै जायो। बेफोरनि गेजेराव अनद्ला ओंख्रि, नार्जि ओंख्रिफोरा आलादा बर’ हारिनि मुंख’जाथाव ओंख्रि। बेखौ मख’नांगोनदि बर’नि जानाय बांसिन ओंख्रियानो मुलि बादि खामानि मावो। बिनिखायनो बर’ सुबुंफोरनि गेजेराव बारा बेरामफोरा सन्देरनो हाया। बर’फोरा बांसिन रुनानै आरो खारदै ओंख्रि संनानै जायोमोन। बिनिखायनो बर’ सुबुंफोरनि गेजेराव बेराम-आजारफोरा खममोन। नाथाय आथिखालनि गोनोखोयारि आदबजों दिहुनाय मैगं-थायगंफोरखौ बांसिन जानाय नुनो मोनो। आथिखालाव बर’ सुबुंफोरा गोरलैयैनो हाथाय-बाजाराव मोननाय गुबुन जायगानि मैगं-थायगं जानानै गोबां नोरजिया-बेराम गोनां जादों। बेफोर बादि हाथाय-बाजारनि मैगं-थायगंनि ओंख्रि जानानै बर’फोरनि गेजेराव गोबां बायदि बेराम जानाय नुनो मोनो। गोदोनि समनिफ्रायनो बर’ सुबुंफोरा मैहुर खालामनानै जाग्रा हारि। बिसोर ज’ज’ थानानै मैहुर खालामो। लोगोसे नाहा-मैहा फोरावबो ज’ज’ मैहुर खालामो। बर’फोरनि मुंख’जाथाव बेदरानो जाबाय अमा आरो दाव। मानोना अमा आरो दावखौ बर’नि जायखि जाया फोरबो आरो अबंलाउरीखौ सिबिनायाव बाहायनाय जायो। अमा आरो दावफोरखौ फुजा होनायनि उनाव बिनि बेदरखौ जायो। लोगोसे जायखि-जाया मैगं होनानै अमा आरो दावखौ संनानै जानो हानायनि थाखाय बर’ सुबुंफोरनि गेजेराव मुंख’जाथाव बेदर। बर’फोरा न’ लुनानै गामि दानानै ज’ज’ नेमखान्थनि गेजेरजों रायजो जाबोदों। जायखि जाया सोरबा बर’ सुबुङा मावख’नो हायै खामानिफोरखौ सावरि-बादालि जानानै मदद होलायनाया बर’ सुबुंफोरनि आखु । बेफोर बर’फोरनि अनज्लायनायनि नेरसोन। बर’फोरा फोरबोफोराव गेलेनाय बादायलायो। बेफोरनि गेजेराव बाथा, सल, खिखर, खमलायनाय, घिला, खारनाय-बारनाय, घोर बायदि-बायदि । बेफोर गेलेनायखौ रंजानाय लानानै बोलो सुलायनाय दिन्थि लायो। बर’फोरनि बांसिनानो बाथौसिबियारि। गोदोनि समाव बर’फोरा धोरोमनि बेलायाव खौसेमोन। गेजेर समाव धोरोमनि गुरलाय-गुजायाव बाथौयारिफोरा गावनि असे धोरोमखौ नागारनानै खायसेफोरा गुबुन धोरोमाव सरण लानानै खायसे बर’फोरा गावनि सिनायथिखौ दोनखोमानानै गुबुन हारिनि सिनायथि होनाय नुयो। बे थारदि आथिखालाव बर’फोरनि गेजेराव गोबां धोरोमारि दंब्लाबो गावखौनो बर’ होननानै सिनायथि लानाया बाखनायथाव आरो गोगगाथाव। मोनसे हारि हिसाबै बर’आ गावखौ सिनायथि होनांगौबा आथिखालनि लाइमोनफोरा जेथिंबो आखा-फाखा जानानै मुलुग दरबाराव बर’ हारिखौ सिनायथि होनो आवगाय बोनायनि सम जाबाय। मिजिंग थियो दि बर’फोरा सानसे बेलासे बुहुमाव मुंदांखा जानो बारा गोबाव गैला। खालि नांगोन गावजों-गाव अनज्लायनाय आरो हेफाजाब होनायनाय। अब्ला गुबुन हारिया बर’ हारिखौ जेसे मेगन साब्लाबो माब्लाबाबो उनफिननाय नङा ।